Il-Partit Laburista fil-gvern għandu għalfejn ikun kburi bid-deputati nisa tiegħu fil-kabinett. F'dawn l-aħħar ġranet kellna lill-Ministru Helena Dalli li ġiet mogħtija l-premju tal-Eroj tas-Sena waqt l-edizzjoni ta' din is-sena tal-European Diversity Awards. U dan bir-raġun għax il-Ministru Dalli hija fit-tmun u fir-responsabbiltà sabiex tixpruna lil pajjiżna biex jibqa' katalist fl-Ewropa u anki madwar id-dinja fit-twettiq u fit-tħaddim tal-libertajiet ċivili. Huwa unur prestiġjuż u mistħoqq kemm għaliha personali kif ukoll għall-pajjiż kollu li bħal diversi oqsma oħra, pajjiżna huwa ammirat globalment u meqjuż bħala mudell fil-qasam tad-drittijiet tal-libertajiet civili. L-istess rikonoxxenza hija mistħoqqa għas-Segretarja Parlamentari Justyne Caruana li din il-ġimgħa saret l-ewwel mara Maltija li se tokkupa l-kariga t'ambaxxatriċi għal Malta fi ħdan il-Women in Parliaments Global Forum. Din il-kariga għall-Onorevoli Caruana hija rikonoxximent internazzjonali għar-riżultat tax-xogħol li għamlet tul is-snin kemm ilha tagħmel parti mill-Parlament Malti. Fi kliem l-Ispeaker tal-Kamra tar-Rappreżentanti din il-kariga li ngħatat lis-Segretarja Parlamentari Justyne Caruana mhux biss hija unur personali għaliha iżda wkoll għall-Parlament Malti, li issa għandu Membru Parlamentari li hija ambaxxatur ta' pajjizna fil-Women In Parliaments Global Forum. Dan jikkumplimenta l-interess tal-Partit Laburista li kemm fil-prinċipju u fil-prattika imbotta, appoġġja, ħadem u ra li l-mara tkun protagonista wkoll fil-kamp politiku. Kien dan il-partit li saħaq u introduċa l-vot għan-nisa Maltin u Għawdxin, dan il-partit fil-gvern li ħatar l-ewwel ministru mara u kif ukoll kien l-uniku partit fil-gvern li ħatar President tar-Repubblika mara għal darba, darbtejn. Dawn huma fatti li huma mnaqqxa b'ittri tad-deheb fl-istorja soċjali u politika Maltija, avvenimenti li bi kburija seħħew bis-saħħa ta' gvernijiet Laburisti u huma evidenza prima ta' min huwa dak il-partit f'Malta li tassew jemmen fl-ugwaljanza u fil-potenzjal ħolistiku tal-mara. F'dan il-pajjiż, li skont il-PN qed jegħreq u hawn dalma u seħta sħiħa minn mindu tela' l-partit Laburista fil-gvern, kull jumejn nisimgħu b'negozji u intrapriżi li qed jagħmlu investimenti finanzjarji qawwija. Ma naħsibx li l-investituri lokali u barranin huma daqshekk bla moħħ li se jinvestu u jissograw il-kapital tagħhom li kieku tassew kif jgħidu l-Oppożizzjoni pajjiżna huwa staġnat, ma jgawdix fiduċja ekonomika u li hawn dell ikrah fuq Malta. Erġajna rajna figuri rekord fil-qasam tat-turiżmu għall-ewwel għaxar xhur ta' din is-sena. Fix-xahar t'Ottubru rreġistrajna għall-ewwel darba il-wasla ta' aktar minn 200,000 turist. Fl-ewwel għaxar xhur ta' din is-sena diġà kważi lħaqna iċ-ċifra rekord li rreġistrajna tul is-sena l-oħra sħiħa fl-ammont ta' turisti li waslu f'pajjiżna. Wara d-deċiżjoni fuq il-każ taż-żewġ siġġijiet parlamentari żejda li ngħataw lil PN u kif ukoll wara l-allegat abbuż ta' poter fi spezzjonijiet li saru għand sid tan-negozju fis-Swieqi, bla ma trid tasal għal konklużjoni kemm min fil-verità huwa l-establishment f'pajjiżna. Dan żgur mhux il-PL. Il-kabinett Laburista li kien għalihom żarmawh. Kull ġimgħa jaraw kif se jitolbu r-riżenja ta' xi membru tal-kabinett. Flok bonġu filgħodu jgħidu "korruzzjoni", flok bonswa filgħaxija jgħidu "korruzzjoni". Kull fejn iħarsu jarawh mgħawweġ, jinten u korrott. Dak li hu tagħhom jagħtuh lil ħaddieħor. U l-istess nies li qegħdin f'borma li l-kontenunt tagħha qed jigi investigat fuq allegat ħasil ta' flus, għandhom il-wiċċ li jippontaw subgħajhom lejn ħaddieħor fuq korruzzjoni u jippontifikaw il-governanza tajba. Jekk nuqqas ta' governanza mhux ta' min iċapċpilha u għandha tiġi indirizzata, daqshekk ieħor mhux ta' min japprova l-ipokrezija, id-double standards u l-kejl b'żewġ rigi differenti f'sitwazzjonijiet li jistgħu jkunu jixxiebhu. Inħarsu lejn il-każ tal-iskema ta' xogħol fil-komunità fejn għax din l-iskema intrebħet b'tender pubbliku mill-GWU u qed titħaddem skont il-kriterji stabbiliti, qamu l-irwiefen kollha u nsinwaw li dawn il-ħaddiema qed jitħaddmu u jitħallsu pagi inġusti u prekarji. Issa sirna nafu li persuni qrib u parti mill-establishment Nazzjonalista ukoll tefgħu l-offerta tagħhom fit-tender għal din l-iskema u kienu 20% ogħla mill-offerta tal-GWU. Allura bil-kejl tal-Oppożizzjoni nistaqsi li kieku ma ħadux din l-iskema l-GWU, anzi li kieku ħaduha min għandu wiċċ blu, kienu se jallegaw l-istess insinwazzjonijiet u joħorġu qatta' bla ħabel jgħidu li l-persuna li qed iħaddem din l-iskema qed iħaddem lil dan is-600 ħaddiem bil-prekarjat?? Nerġgħu ninnutaw id-double standards u l-kejl differenti tal-PN. Il-PN fil-gvern ħaddem skema fejn dawk il-persuni li kienu jingħataw 75% biss tal-paga minima, ma kellhom drittijiet ta' xejn, la għal-leave u lanqas għal-leave tal-mard. Anzi biex tara kemm l-Oppożizzjoni għandha wiċċha joqgħod, ma jistħu xejn jgħidu li l-iskema li kienu jħaddmu huma kienet tajba. Imma issa qed jikkritikaw din l-iskema imħaddma taħt Gvern Laburista li hi mtejba u hi ferm aħjar mill-iskema mħaddma taħt gvern preċedenti. Mhux ta' b'xejn il-poplu Malti u Għawdxi jibqa' ma jiħux bis-serjetà dak li tiddikkjara l-Oppożizzjoni u jibqa' jżomm 'il bogħod milli jesprimi l-fiduċja tiegħu fil-PN ,sabiex jikkunsidrah bħala gvern alternattiv, għaliex il-poplu Malti u Għawdxi qed juri biċ-ċar li jwarrab u ma japprovax din il-politika ta' negattività u japprova l-ħeġġa fil-ħidma u l-attitudni pożittiva ta' dan il-Gvern Laburista.